da en da nl ca da da de es da da da da da da da da da da da da da da da da da de da nb da da da da da da da da da da da nl da en da da es nl da
Danmark lancerer globalt initiativ for at sikre retsforfølgelse for formodede forbrydelser i Ukraine | Udenrigsministeriet
25.3.2022 16:00:06 CET | Udenrigsministeriet
Udenrigsminister Jeppe Kofod har under sit besøg til New York i dag præsenteret et nyt initiativ i FN-regi for at sikre retsforfølgning for formodede overtrædelser af folkeretten og menneskerettighederne i forbindelse med den russiske invasion af Ukraine. Det sker sammen med udenrigsministrene fra Albanien, Colombia, Marshalløerne, Nederlandene og Ukraine.
Med initiativet vil Danmark arbejde for den bredest mulige internationale støtte til de forskellige initiativer, der allerede er iværksat for bevisindsamling og retsforfølgelse for de formodede forbrydelser. Initiativet er åbent for alle FN’s medlemslande, der ønsker at støtte op om netop det. På blot en uge har flere end 40 lande fra det meste af verden meldt sig til.
Danmark giver samtidig et nyt bidrag på 700.000 kroner til Den Internationale Straffedomstols (ICC) nye fond oprettet efter Ruslands invasion af Ukraine. Med bidraget støtter regeringen domstolens efterforskning af de alvorligste internationale forbrydelser.
Udenrigsminister Jeppe Kofod udtaler:
”Ruslands ageren i Ukraine er helt utilstedelig. Det er afgørende, at de ansvarlige stilles til ansvar for de internationale forbrydelser og grove menneskerettighedskrænkelser, som alt tyder på, bliver begået. Derfor er det helt nødvendigt, at der indsamles og sikres beviser. Regeringen har derfor også netop besluttet at give et ekstraordinært bidrag til den Internationale Straffedomstol. Og med det nye globale initiativ spiller Danmark en ledende rolle for at sikre internationalt fokus, støtte og fortsat bred opbakning til, at retfærdigheden kan ske fyldest.”
Et af de centrale initiativer, der er taget internationalt, er henvisningen af situationen i Ukraine til netop Den Internationale Straffedomstol i Haag fra 41 ICC-stater, herunder Danmark. Som følge heraf har anklageren ved straffedomstolen indledt en efterforskning af sagen. ICC har beføjelser til at efterforske folkedrab, krigsforbrydelser og forbrydelser imod menneskeheden begået på Ukraines territorium.
Samtidig har FN’s Menneskerettighedsråd med opbakning fra blandt andre Danmark nedsat en uafhængig undersøgelseskommission for Ukraine, der skal undersøge alle angivelige overtrædelser af menneskerettighederne og den humanitære folkeret i forbindelse med Ruslands invasion af Ukraine. Kommissionen skal indsamle og analysere bevismateriale til brug i fremtidige retsforfølgelser.
Danmark har samtidig arbejdet for nedsættelsen af OSCE’s internationale undersøgelseskommission, der med hurtigt aftræk indsamler indledende beviser for russiske brud på menneskerettighederne og eventuelle krigsforbrydelser. Landegruppen bag det nye initiativ vil også gå i dialog med repræsentanter for NGO’er, der arbejder med bevisindsamling af menneskerettighedskrænkelser i Ukraine.
For yderligere kontakt: pressevagten@um.dk
33 92 00 00http://um.dk/
Følg pressemeddelelser fra Udenrigsministeriet
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Udenrigsministeriet
100 millioner kr. til verdens store og glemte humanitære kriser3.10.2022 18:00:00 CEST | Pressemeddelelse
Aldrig har så mange mennesker haft behov for nødhjælp. Derfor giver Danmark nu yderligere 100 millioner kroner i humanitær bistand. Støtten skal gå til de alvorlige humanitære kriser i Syrien, på Afrikas Horn samt til andre af verdens mange glemte kriser.
Rapport fra sikkerhedspolitisk analysegruppe præsenteret i dag: Trusselsniveauet er skærpet3.10.2022 15:52:54 CEST | Pressemeddelelse
Kongeriget Danmarks sikkerhed vil i de kommende år blive udfordret af et øget trusselsniveau, og derfor er der brug for et styrket forsvar. Det er blandt konklusionerne i den sikkerhedspolitiske analysegruppes rapport, der blev præsenteret tidligere i dag.
Ruslands ambassadør har været til samtale i Udenrigsministeriet efter Putins udmeldinger om ulovlig annektering3.10.2022 14:10:06 CEST | Pressemeddelelse
Efter Vladimir Putins tale om den ulovlige annektering af fire øst- og sydukrainske regioner i fredags, blev den russiske ambassadør Vladimir Barbin indkaldt til samtale i Udenrigsministeriet på instruktion fra udenrigsminister Jeppe Kofod. Samtalen fandt sted her til eftermiddag.
Russisk ambassadør indkaldes til samtale i Udenrigsministeriet efter tale om ulovlig annektering1.10.2022 09:33:12 CEST | Pressemeddelelse
Præsident Vladimir Putin holdt fredag en tale om at ulovligt annektere store dele af Ukraine. Annekteringen blev også drøftet i FN’s Sikkerhedsråd.
Møde i Det Udenrigspolitiske Nævn29.9.2022 16:30:02 CEST | Pressemeddelelse
Det Udenrigspolitiske Nævn holder møde fredag den 30. september 2022 kl. 9.45. Fra regeringen deltager udenrigsministeren og forsvarsministeren.
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022